b'\n_START_ARTICLE_\nM\xc3\xa5b\xc3\xb8dal-ulykken\n_START_PARAGRAPH_\nM\xc3\xa5b\xc3\xb8dal-ulykken var en bussulykke som skjedde 15. august 1988 ved utl\xc3\xb8pet av M\xc3\xa5b\xc3\xb8tunnelen p\xc3\xa5 riksvei 7 i M\xc3\xa5b\xc3\xb8dalen i Eidfjord. En buss med skolebarn og foreldre fra Kista i Sverige var p\xc3\xa5 skoletur underveis til Bergen for \xc3\xa5 ta b\xc3\xa5t til Shetland. Ulykken skyldtes bremsesvikt.  Bremsene var slitt, de virket p\xc3\xa5 bare to av fire hjul, og nedbremsningen fra Hardangervidda hadde f\xc3\xb8rt til varmgang slik at bremsevirkningen var helt vekk i tunnelen. Under fors\xc3\xb8k p\xc3\xa5 \xc3\xa5 gire ned, koblet giret i kardangen ikke inn, og drivverket p\xc3\xa5 bussen gikk i fri. Dermed virket ikke hjelpebremsen, og sj\xc3\xa5f\xc3\xb8ren fikk ikke girt ned og redusert farten i bakken som har 8 prosent stigning. Sj\xc3\xa5f\xc3\xb8ren valgte selv \xc3\xa5 legge bussen i tunnelveggen, siden farten \xc3\xb8kte og en ville v\xc3\xa6rt sjansel\xc3\xb8s i h\xc3\xa5rn\xc3\xa5lssvingene lengre nede. I et valg mellom to onder valgte sj\xc3\xa5f\xc3\xb8ren \xc3\xa5 begrense ulykken i tunnelmunningen i M\xc3\xa5b\xc3\xb8tunnelen. Bussen kj\xc3\xb8rte inn i den betongkledde veggen p\xc3\xa5 h\xc3\xb8yre side ved tunnelutl\xc3\xb8pet. Hastigheten ble ansl\xc3\xa5tt til \xc3\xa5 v\xc3\xa6re mellom 64 og 100 km/t da ulykken skjedde. Totalt omkom 16 mennesker, hvorav 12 barn i 11\xe2\x80\x9312-\xc3\xa5rsalderen og fire voksne (foreldre og bussj\xc3\xa5f\xc3\xb8ren). 18 mennesker ble skadet.'